Informatīvais ziņojums “Par Eiropas Ekonomikas zonas un Norvēģijas finanšu instrumentu 2014. – 2021.gada perioda Divpusējās sadarbības fonda ieviešanas uzsākšanu un līguma noslēgšanu”

Ziņojuma mērķis ir informēt par Eiropas Ekonomikas zonas finanšu instrumenta un Norvēģijas finanšu instrumenta 2014. – 2021.gadam (turpmāk – finanšu instrumenti) Divpusējās sadarbības fonda (turpmāk – DSF) ieviešanas uzsākšanu un atbalstīt Eiropas Ekonomikas zonas finanšu instrumenta 2014. – 2021.gadam un Norvēģijas finanšu instrumenta 2014. – 2021.gadam līguma par Divpusējās sadarbības fondu (turpmāk – DSF līgums)[[1]](#footnote-1) noslēgšanu.

2017.gada 14.decembrī starp Latviju un donorvalstīm tika parakstīti Saprašanās memorandi[[2]](#footnote-2), kas paredz DSF[[3]](#footnote-3) finansējumu **2,4 milj. EUR** apmērā jeb 2,4%[[4]](#footnote-4) no kopējā donorvalstu piešķīruma Latvijai (102,1 milj. EUR) dažādu divpusējās sadarbības iniciatīvu, piemēram, konferences, pieredzes apmaiņa, pētījumi utml., īstenošanai ar mērķi stiprināt divpusējās attiecības starp Latviju un donorvalstīm. DSF ir 100% donorvalstu finansējums, kur nav nepieciešams nacionālais līdzfinansējums. DSF īstenošanas periods ir 7 gadi, līdz 2025.gada 30.aprīlim.

Atbilstoši Saprašanās memorandu 7.pantam vadošā iestāde ir atbildīga par DSF ieviešanu,t. sk.par DSF līguma saskaņošanu un noslēgšanu ar donorvalstīm un DSF komitejas izveidi, kura lemj par DSF finansējuma piešķiršanu divpusējās sadarbības iniciatīvām.

DSF līguma projekts ir izstrādāts atbilstoši donorvalstu apstiprinātai DSF līguma standartaformai, proti, donorvalstu noteikumu[[5]](#footnote-5) [4.pielikumam.](https://www.eeagrants.lv/files/lv_4.pielikums_vienosanas_par_bilateralo_fondu_pabeigts.pdf) DSF līgumu paraksta vadošās iestādes vadītājs.

### Atbilstoši donorvalstu noteikumu 4.2.pantam DSF komitejas sastāvā ir jābūt 5 balsstiesīgiem pārstāvjiem:

1. Latvijas Republikas pārstāvji: vadošās iestādes (Finanšu ministrijas) pārstāvis[[6]](#footnote-6) un Ārlietu ministrijas pārstāvis;
2. donorvalstu pārstāvji: Islandes Republikas vēstniecības Somijā pārstāvis, Lihtenšteinas Firstistes diplomātiskās pārstāvniecības Eiropas Savienībā Briselē pārstāvis un Norvēģijas Karalistes vēstniecības Latvijā pārstāvis.

###  DSF komitejas galvenie pienākumi ir:

1. apspriest divpusējo interešu jautājumus, identificēt iniciatīvas un izskatīt vispārējo progresu divpusējās sadarbības stiprināšanas mērķa sasniegšanā;
2. apstiprināt DSF darba plānu[[7]](#footnote-7) un tā turpmākos grozījumus;
3. piešķirt DSF līdzekļus finanšu instrumentu programmām.

DSF komiteja tiek izveidota ar DSF līguma noslēgšanas brīdi un tā darbosies saskaņā ar DSF komitejas sastāva, funkciju un darbības aprakstu[[8]](#footnote-8)(turpmāk – DSF komitejas darbības apraksts), kas ir DSF līguma neatņemama sastāvdaļa[[9]](#footnote-9). Atbilstoši DSF komitejas darbības aprakstam, vadošā iestāde vada DSF komiteju un veic sekretariāta funkcijas, t.i., iesniedz saņemtās DSF iniciatīvas DSF komitejai, organizē sanāksmes klātienē vai rakstiskajā procedūrā un sagatavo sanāksmes protokolu. DSF komitejas lēmumi tiek pieņemti, pusēm vienojoties. Atšķirīgu viedokļu gadījumā gala lēmumu pieņem donorvalstis.

### Lai nodrošinātu DSF iniciatīvu publisku un caurspīdīgu izskatīšanu, vadošā iestāde izveidos DSF konsultatīvo darba grupu[[10]](#footnote-10) (turpmāk – DSF darba grupa), kuras darbā tiks iesaistīti pārstāvji no:

### 1) visām nozaru ministrijām (t.sk. finanšu instrumentu programmu apsaimniekotāji);

### 2) sociālajiem un sadarbības partneriem (lielākās darba devēju, darba ņēmēju, uzņēmēju un pašvaldības pārstāvošās nevalstiskās organizācijas – Latvijas Darba devēju konfederācija, Latvijas Brīvo arodbiedrību savienība, Latvijas Tirdzniecības un rūpniecības kamera, Latvijas Pašvaldību savienība, Latvijas Lielo pilsētu asociācija);

### 3) Nevalstisko organizāciju un Ministru kabineta sadarbības memoranda īstenošanas padomes;

### 4) vadošās iestādes.

DSF darba grupas izveides mērķis ir izdiskutēt un sniegt viedokli par vadošajā iestādē saņemtajām DSF iniciatīvām, kā arī dot iespēju šīs darba grupas pārstāvjiem iesniegt DSF iniciatīvas. DSF darba grupa darbosies saskaņā ar vadošās iestādes izstrādātu nolikumu. Vadošā iestāde nodrošinās DSF darba grupas sekretariāta funkcijas, organizējot sanāksmes klātienē vai rakstiskajā procedūrā, kā arī nepieciešamības gadījumā pieaicinot un uzklausot citus nozares ekspertus un pārstāvjus.

Vadošā iestāde iesniegs izskatīšanai Ministru kabinetā[[11]](#footnote-11) DSF darba grupā izskatītās iniciatīvas pirms to iesniegšanas DSF komitejā .

Pielikumā:

1. DSF līguma projekts ar tā pielikumu “Divpusējās sadarbības fonda 2014. – 2021.gadam komitejas sastāvs, funkcijas un darbība Latvijā” (angļu valodā) uz 14 lp;
2. DSF līguma projekta ar tā pielikumu “Divpusējās sadarbības fonda 2014. – 2021.gadam komitejas sastāvs, funkcijas un darbība Latvijā” (oficiāls Valsts valodas centra tulkojums latviešu valodā) uz 15 lp.

Finanšu ministre Dana Reizniece-Ozola

Bremšmite 67083978

diana.bremsmite@fm.gov.lv

1. Donorvalstu izstrādātais un saskaņotais DSF līguma projekts un tā tulkojums latviešu valodā ir pievienots šī informatīvā ziņojuma pielikumā. [↑](#footnote-ref-1)
2. 1) Latvijas Republikas un Īslandes, Lihtenšteinas Firstistes un Norvēģijas Karalistes saprašanās memorands par Eiropas Ekonomikas zonas finanšu instrumenta ieviešanu 2014. – 2021.gadā, kas ir apstiprināts ar Ministru kabineta 2017.gada 5.decembra noteikumiem Nr.712 “Par Latvijas Republikas un Īslandes, Lihtenšeinas Firstistes un Norvēģijas Karalistes saprašanās memorandu par Eiropas Ekonomiskās zonas finanšu instrumenta ieviešanu 2014. – 2021.gadā” un 2) Latvijas Republikas un Norvēģijas Karalistes saprašanās memorands par Norvēģijas finanšu instrumenta ieviešanu 2014. – 2021.gadā, kas ir apstiprināts ar Ministru kabineta 2017.gada 5.decembra noteikumiem Nr.713 “Par Latvijas Republikas un Norvēģijas Karalistes saprašanās memorandu par Norvēģijas finanšu instrumenta ieviešanu 2014. – 2021.gadā. [↑](#footnote-ref-2)
3. Plašāka informācija par DSF, normatīvie akti un vadlīnijas ir pieejamas finanšu instrumentu mājas lapā <https://www.eeagrants.lv/?id=134> sadaļā “Divpusējās sadarbības fonds”. [↑](#footnote-ref-3)
4. Saskaņā ar donorvalstu noteikumiem katrai saņēmējvalstij ir jānovirza vismaz 2% no kopējā piešķīruma divpusējo attiecību stiprināšanai starp donorvalstīm un saņēmējvalsti. [↑](#footnote-ref-4)
5. 1) Eiropas Ekonomikas zonas finanšu instrumenta komitejas 2016.gada 22.septembrī apstiprinātie noteikumi par Eiropas Ekonomikas zonas finanšu instrumenta ieviešanu 2014. – 2021.gadā un 2) Norvēģijas Ārlietu ministrijas 2016.gada 22.septembrī apstiprinātie noteikumi par Norvēģijas finanšu instrumenta ieviešanu 2014. – 2021.gadā. [↑](#footnote-ref-5)
6. Vadošo iestādi DSF komitejā pārstāv vadošās iestādes vadītājs. [↑](#footnote-ref-6)
7. DSF darba plānā ir iekļauts ieviešanas sistēmas apraksts, finanšu instrumentu programmas un DSF komitejas apstiprinātās iniciatīvas. [↑](#footnote-ref-7)
8. Divpusējās sadarbības fonda 2014. – 2021.gadam komitejas sastāvs, funkcijas un darbība Latvijā. [↑](#footnote-ref-8)
9. DSF komitejas darbības apraksts pievienots šī informatīvā ziņojuma pielikumā. [↑](#footnote-ref-9)
10. Ar Finanšu ministrijas valsts sekretāres rīkojumu. [↑](#footnote-ref-10)
11. Plānots iekļaut *Informatīvā ziņojumā par Eiropas Savienības fondu un Kohēzijas politikas investīciju progresu* (parastā kārtībā martā un septembrī). Ja nepieciešams steidzamības kārtā, tad ar atsevišķu informatīvo ziņojumu. [↑](#footnote-ref-11)